ગુજરાત સરકાર અને સંગઠનમાં ફેરફારોને અવકાશ છે? એવો કોઇ પ્રશ્ન પૂછે તો જવાબ હા માં આપી શકાય, કારણ કે સરકાર અને સંગઠનમાં હજી ઘણું વધારે ખૂટે છે. સરકારના મંત્રીઓને અધિકારીઓ અને અધિકારીઓને જિલ્લા વહીવટી તંત્ર સાથ આપતું નથી. ધારાસભ્યોને સરકાર સાથ આપતી નથી. પાર્ટીનું સંગઠન સરકારને સાથ આપતું નથી. આ સંજોગોમાં લોકસભાની ચૂંટણી આવી રહી છે ત્યારે ભાજપનું હાઇકમાન્ડ સરકાર અને સંગઠનમાં કેટલાક ફેરફારો કરે તેમ મનાય છે. મુખ્યમંત્રી વિજય રૂપાણીની ઇઝરાયલની મુલાકાત બાદ સરકારમાં ફેરબદલ અંગે ચર્ચા થવા સંભવ છે, કારણ કે આજે ત્રણ ધારાસભ્યોએ બંડ પોકાર્યું છે, કાલે બીજા 13 ધારાસભ્યો મેદાનમાં આવી શકે છે. 2017માં ચૂંટાયેલા ભાજપના ધારાસભ્યોને મોદીનો ડર નથી. રૂપાણી સરકાર તેમની કેબિનેટનો વિસ્તાર કરે તેવી શક્યતા મજબૂત થતી જાય છે. એ ઉપરાંત બોર્ડ-કોર્પોરેશનમાં નિયુક્તિ કરે તેમ પણ મનાય છે. હાલ રાજ્યના આઠ શહેરોના વિકાસ સત્તામંડળોમાં ચેરમેનના પદો ખાલી પડ્યા છે. મહત્વના બોર્ડ-કોર્પોરેશનમાં પણ પોલિટીકલ નિયુક્તિ થઇ નથી. બજેટ સત્રથી ચાલી આવતા બ્યુરોક્રેસીના ફેરફારોની નોબત હવે આવી શકે છે. બસ, હાઇકમાન્ડની લીલીઝંડીની રાહ જોવાઇ રહી છે.